Man glo in Bloem gestenigArgieffoto Die Bloemfontein-polisie ondersoek die moord van ŉ onbekende man in sy 30’s wat moontlik in ŉ bendeverwante voorval gestenig is. Kapt. Chaka Marope, polisiewoordvoerder, het gesê die man se liggaam is Sondag om 06:00 deur ŉ verbyganger naby die treinspoor in Mannionstraat in Oranjesig aangetref. “Die oorledene het op sy maag in ŉ plas bloed gelê. Hy het verskeie ernstige wonde aan sy bolyf, gesig en kop opgedoen. Die vermoede bestaan dat hy met stene doodgeslaan is, want vier bebloede stene is langs sy liggaam gevind,” het Marope gesê. Die man het ŉ blou denim, swart Puma-skoene, ŉ grysblou T-hemp en swart pet aangehad. Daar was ŉ merk met die nommer, 34, op sy regterhand. Die Parkweg-polisie ondersoek ŉ saak van moord. Niemand is nog in verband met die voorval in hegtenis geneem nie.